UPOIC เล็งออกจากพท.ปลูกปาล์มกระบี่สิ้นปีนี้หลังคำสั่งรื้อถอน ชี้กระทบมูลค่าทางบัญชี 8 ลบ.
UPOIC เล็งออกจากพท.ปลูกปาล์มกระบี่สิ้นปีนี้หลังคำสั่งรื้อถอน ชี้กระทบมูลค่าทางบัญชี 8 ลบ.
UPOIC เล็งออกจากพท.ปลูกปาล์มกระบี่สิ้นปีนี้หลังคำสั่งรื้อถอน ชี้กระทบมูลค่าทางบัญชี 8 ลบ.
25 ธ.ค. 2562

บริษัท สหอุตสาหกรรมน้ำมันปาล์ม จำกัด (มหาชน) หรือ UPOIC แจ้งว่าที่ประชุมคณะกรรมการบริษัทเมื่อวานนี้ (24 ธ.ค.) ได้ลงมติให้บริษัทปฏิบัติตามคำสั่งของสำนักงานการปฏิรูปที่ดินจังหวัดกระบี่ ที่ออกคำสั่งให้บริษัทฯรื้อถอน ทำลายอาคารสิ่งปลูกสร้างหรือสิ่งอื่นใดและออกจากที่ดินแปลงหมายเลขที่ 601 เนื้อที่ประมาณ 973 ไร่ ตั้งอยู่ตำบลกระบี่น้อย อำเภอเมือง จังหวัดกระบี่ ภายในกำหนดเวลา 30 วันนับแต่ได้รับคำสั่งหรือออกคำสั่ง (6 ธ.ค.62)  ซึ่งบริษัทฯครอบครองอยู่โดยไม่มีหนังสือแสดงสิทธิในที่ดินที่ออกโดยหน่วยงานของรัฐ และเคลื่อนย้ายทรัพย์สินของบริษัทฯ ออกจากที่ดินดังกล่าวภายในวันที่ 31 ธ.ค.62
โดยการออกจากที่ดินซึ่งบริษัทฯครอบครองอยู่ดังกล่าวทำให้จำนวนเนื้อที่ของที่ดินของบริษัทฯ และมูลค่าทรัพย์สินของบริษัทฯลดลง คิดเป็นมูลค่าทางบัญชี 7.97 ล้านบาท นอกจากนี้ที่ดินดังกล่าวมีต้นปาล์มน้ำมันที่บริษัทได้ลงทุนปลูกไว้ โดยพื้นที่ดังกล่าวได้ก่อให้เกิดผลผลิตปาล์มน้ำมันคิดเป็น 4.50% ของผลปาล์มทั้งหมดที่บริษัทฯเก็บเกี่ยวได้ หรือคิดเป็น 2.10% ของผลปาล์มทั้งหมดที่เป็นวัตถุดิบเข้าสู่โรงงานของบริษัทฯ ดังนั้น ผลกระทบที่อาจเกิดขึ้นจากการออกจากที่ดินดังกล่าว คือจะทำให้บริษัทฯต้องซื้อผลปาล์มน้ำมันจากบุคคลภายนอกตามแหล่งต่างๆมาทดแทน ซึ่งจะส่งผลต่อต้นทุนวัตถุดิบของบริษัทฯที่สูงขึ้นได้